**Referat af generalforsamling 22. februar 2025 i Guldborgsundløberne**

Kl. 14 startede dagens arrangement med hyggeløb. Deltagerne skulle i det tempo, de selv ønskede, finde fire poster. Ruterne for deltageren var mellem 6,5 km. og 7,9 km. Alle deltagere fandt posterne, og Karin Jørgensen, Gerd Nielsen, Christina Mikkelsen og Preben Topp vandt lodtrækningspræmier.

Efterfølgende var der kaffe/the og dejlige kager bagt af Gitte Jensen og Kirsten Christiansen.

Kl. 16.30 startede generalforsamlingen. 41 personer deltog i den.

Nedenfor er referat af generalforsamlingen. Umiddelbart efter generalforsamlingen var der dejlig mad i Mo.Ve’s café.

1. **Valg af dirigent**

Thomas Urfeldt blev udpeget som dirigent. Dirigenten konstaterede, at der var blevet lovformeligt indkaldt til generalforsamlingen.

1. **Formandens beretning**

Formand Tina Oldrup aflagde beretning for 2024. Hun fortalte om de mange forskellige aktiviteter, der har været i løbet af 2024, bl.a. løbeskolen, løb i naturen, Sydhavsstafetten, Sommerfest, mini OCR i Hillestrup, kort og lang istur, bingoløb ifm. Krenkerup Bryggeris høstfest og Hamborgskovløbet.

Tina takkede alle de frivillige, der hjælper til. Det er en betingelse for, at vi kan have en velfungerende klub.

Formandens beretning blev godkendt.

I forlængelse af formandens beretning spurgte Søren Møller Madsen ind til, om det fortsat er planen, at der kommer en løbesti rundt om NFC’s baner. Tina fortalte, at bestyrelsen har besluttet, at der ikke kommer nogen løbesti, da vi ikke vurderer, at det er relevant, bl.a. på grund af de manglende lysforhold ved en sådan sti.

Formandens fulde beretning fremgår af bilag 1.

1. **Aflæggelse af regnskab**

Kasserer Kaj Aage Munk aflagde regnskab.

Han konstaterede, at vi har haft indtægter i 2024 for 175.848 kr. og udgifter for 126.243 kr. Der har derved været et overskud i 2024 på 49.605 kr. Pr. 31. december 2024 har vi en egenkapital på 310.876 kr.

Regnskab 2024, der fremgår af vedlagte bilag 2, blev godkendt.

1. **Indkomne forslag**

Der var ikke indkommet nogen forslag.

1. **Drøftelse af det kommende års aktiviteter**

Der blev på generalforsamlingen fundet frivillige til følgende aktiviteter: Vinterfest, Hamborgskovløbet, SoMe-ansvarlig, kort og lang istur, løb i naturen, bingoløb ifm. Krenkerup Høstløb, Sydhavsstafetten, klubaften, materialeforvalter, mini OCR-løb, styrketræning, yoga og broløb.

Oversigten over frivillige, der vil hjælpe til de forskellige aktiviteter, fremgår af bilag 3.

1. **Fastlæggelse af kontingent og rykkergebyr**

Kontingentet fastsættes uændret til 350 kr. pr. år, og rykkergebyret fastsættes uændret til 50 kr.

1. **Valg af bestyrelse**

Tina Oldrup, Lone Clausen og Henrik Thøgersen var alle villige til genvalg. De blev alle tre genvalgt. Herudover blev Brian Schwartz valgt til bestyrelsen.

1. **Valg af 2 suppleanter**

Nina Myssen og Bo Wrona Olsen blev genvalgt som suppleanter.

1. **Valg af 2 revisorer og 1 revisorsuppleant (for et år)**

Thomas Urfeldt og Gitte Jensen blev genvalgt som revisorer, og Søren Møller Madsen blev genvalgt som revisorsuppleant.

1. **Eventuelt**

Palle Myssen spurgte, om der vil være bustur til HCA Marathon i Odense den 28. september. Tina Oldrup svarede, at det forventes der at være.

Lisbeth Christiansen orienterede om GSIR. GSIR er en sammenslutning af sports- og idrætsforeninger i Guldborgsund Kommune, der arbejder for at varetage de samlede sports- og idrætsinteresser i kommunen. Lisbeth er medlem af GSIR’s bestyrelse. Lisbeth opfordrede til, at der tages kontakt til hende, hvis man har forslag til aktiviteter og projekter, som GSIR måske kan støtte.

Gerd Nielsen orienterede om Folkeoplysningsudvalget, som hun deltager i. Folkeoplysningsudvalget kan bidrage til at sikre en god dialog mellem foreninger, borgere og aktører på folkeoplysningsområdet og Guldborgsund Kommune.

Janne Rasmussen spurgte, om der vil være mulighed for, at nogle hold kan træne om onsdagen i Hamborgskoven i løbet af sæsonen. Tina Oldrup svarede, at det vil være muligt, hvis der ikke er aftalt andre aktiviteter den pågældende dag.

I forlængelse af generalforsamlingen konstituerede den nye bestyrelse sig. Tina Oldrup blev genvalgt som formand, Lone Clausen blev genvalgt som næstformand, og Kaj Aage Munk blev genvalgt som kasserer. Henrik Thøgersen blev valgt som sekretær.